钦定古今图书集成/明伦汇编/闺媛典/第086卷 > 鲍启登妻杨氏
## 钦定古今图书集成/明伦汇编/闺媛典/第086卷 > 鲍启登妻杨氏

按《常德府志》：“杨氏，诸生鲍启登妻。年二十馀，夫亡，矢
志守节。尝泣告夫灵曰：‘本欲相随泉下，以孀姑在堂，
子女俱幼，不忍遽弃耳。教长子延年入郡庠，历十九
年如一日。崇祯壬午，姑死，殡于家。癸未，风鹤空城，杨
氏扶丧避之围堤。是冬献贼破常，道经其居，延年被
执不屈，遭杀，幼孙恒骂贼死。氏顿足视贼曰：‘吾子若
孙，皆死汝手，何能独生’’？”贼怜之而去。氏入户取《书》数
箧，以枕子首，曰：“吾儿烈士，无负圣贤。”良久，呼天号恸，
抱薪厝火，身与茅屋俱烬焉。